ai4bharat/Pralekha huggingface dataset:
পেট্রোলিয়ামওপ্রাকৃতিকগ্যাসমন্ত্রক
দেশে ৫ হাজার কম্প্রেস্ট বায়ো-গ্যাস স্টেশন স্থাপনে ২ লক্ষ কোটি টাকা বিনিয়োগ করা হবে : পেট্রোলিয়াম মন্ত্রী
নয়াদিল্লি, ২০ নভেম্বর, ২০২০
সুলভ পরিবহণের লক্ষ্যে সুস্থায়ী বিকল্প কর্মসূচির আওতায় পরিবহণ ক্ষেত্রে সুলভে দূষণমুক্ত জ্বালানির যোগান সুনিশ্চিত করতে পেট্রোলিয়াম ও প্রাকৃতিক গ্যাস মন্ত্রক এবং অগ্রণী তেল, গ্যাস ও প্রযুক্তি পরিষেবা সংক্রান্ত বিপণন সংস্থাগুলির সঙ্গে আজ একটি সমঝোতাপত্র স্বাক্ষরিত হয়েছে। এই সমঝোতাপত্র স্বাক্ষর অনুষ্ঠানে পেট্রোলিয়াম ও প্রাকৃতিক গ্যাস মন্ত্রী শ্রী ধর্মেন্দ্র প্রধান উপস্থিত ছিলেন। সমঝোতাপত্রে স্বাক্ষরকারী সংস্থাগুলির মধ্যে রয়েছে – জেবিএম গ্রুপ, আদানী গ্যাস, টোরেন্ট গ্যাস অ্যান্ড পেট্রোনেট এলএনজি।
সুলভ পরিবহণের ক্ষেত্রে সুস্থায়ী বিকল্প কর্মসূচি প্রসঙ্গে বলতে গিয়ে শ্রী প্রধান বলেন, ভারত ইতিমধ্যেই পরিবহণ ক্ষেত্রে বিকল্প জ্বালানির সুস্পষ্ট পরিকল্পনা প্রণয়ন করেছে। ইতিমধ্যেই দেশে ৬০০টি কম্প্রেস্ট বায়ো-গ্যাস বা ঘণিভূত জৈব গ্যাস উৎপাদন কেন্দ্র স্থাপনের অনুমতি দেওয়া হয়েছে। আজ এ ধরনের আরও ৯০০টি কেন্দ্র গড়ে তোলার লক্ষ্যে যে সমঝোতাপত্র স্বাক্ষরিত হয়েছে, তার ফলে দেশে ঘণিভূত জৈব গ্যাস উৎপাদন কেন্দ্রের সংখ্যা দাঁড়াবে ১ হাজার ৫০০। এই ৯০০টি জৈব গ্যাস উৎপাদন কেন্দ্র স্থাপনে ৩০ হাজার কোটি টাকা বিনিয়োগ করা হবে। এমনকি, দেশে ৫ হাজারটি এ ধরনের জৈব গ্যাস কেন্দ্র স্থাপনের জন্য প্রায় ২ লক্ষ কোটি টাকার বিনিয়োগের পরিকল্পনা রয়েছে। তিনি আরও বলেন, জৈব জ্বালানির ব্যবহার বৃদ্ধি পেলে আমদানিকৃত জ্বালানির মূল্য ১ লক্ষ কোটি টাকা হ্রাস পাবে।
শ্রী প্রধান পরিবহণ ক্ষেত্রে বিকল্প জ্বালানির সুবিধা প্রসঙ্গে বলেন, এ ধরনের কেন্দ্র গড়ে উঠলে পক্ষান্তরে কৃষক, গ্রামীণ এলাকা ও আদিবাসীরা উপকৃত হবেন। জৈব গ্যাস উৎপাদনের ক্ষেত্রে বনজ বর্জ্য পদার্থ, কৃষি বর্জ্য পদার্থ, গৃহ পালিত পশুর বর্জ্য এবং সামুদ্রিক বর্জ্যের মতো উপাদানগুলিকে অন্তর্ভুক্ত করার ফলে জৈব গ্যাসের উৎপাদন আরও বাড়বে বলে মনে করা হচ্ছে। তিনি ঘণিভূত জৈব গ্যাস উৎপাদন ক্ষেত্রটিকে ঋণ সহায়তার ক্ষেত্রে অগ্রাধিকারের তালিকায় অন্তর্ভুক্ত করার জন্য ভারতীয় রিজার্ভ ব্যাঙ্ককে ধন্যবাদ দেন।
উল্লেখ করা যেতে পারে, সুলভ পরিবহণের ক্ষেত্রে সুস্থায়ী বিকল্প জ্বালানি কর্মসূচি গ্রহণের উদ্দেশ্য হ’ল বিকল্প ও সুলভে দূষণমুক্ত জ্বালানি হিসাবে ঘণিভূত বায়ো-গ্যাসের উৎপাদন ও যোগান বাড়ানো। কেন্দ্রীয় সরকার ২০১৮’র পয়লা অক্টোবর এই কর্মসূচির সূচনা করে। সেই সময় ২০২৩-২৪ অর্থবর্ষ নাগাদ দেশে ৫ হাজার ঘণিভূত জৈব গ্যাস উৎপাদন কেন্দ্র স্থাপনের পরিকল্পনা করা হয়। এ ধরনের জৈব গ্যাস উৎপাদন কেন্দ্র স্থাপনের লক্ষ্যে আজ যে সমঝোতাপত্রটি স্বাক্ষরিত হয়েছে, তার ফলে সরকারের দূষণ্মুক্ত জ্বালানির যোগান বাড়াতে গৃহীত কর্মসূচিগুলি আরও ত্বরান্বিত হবে।
এই মউ স্বাক্ষর অনুষ্ঠানে পেট্রোলিয়াম ও প্রাকৃতিক গ্যাস মন্ত্রকের সচিব শ্রী তরুণ কাপুর আজকের এই উদ্যোগকে এক অসামান্য সাফল্য হিসাবে বর্ণনা করে বলেন, বড় কর্পোরেট সংস্থাগুলির জৈব গ্যাস উৎপাদন ক্ষেত্রে সক্রিয় অংশগ্রহণের ফলে এই ক্ষেত্রটির আরও বিস্তার ঘটবে। সেই সঙ্গে, প্রয়োজনীয় প্রযুক্তিগত সহায়তাও পাওয়া সম্ভব হবে।
প্রধানমন্ত্রীরদপ্তর
কোয়াড নেতৃবৃন্দের শীর্ষ সম্মেলনে প্রধানমন্ত্রী শ্রী নরেন্দ্র মোদীর প্রারম্ভিক ভাষণ
নয়াদিল্লি, ২১ মে, ২০২৩
মাননীয় নেতৃবৃন্দ,
প্রধানমন্ত্রী অ্যালবানিজ, প্রধানমন্ত্রী কিশিদা এবং প্রেসিডেন্ট বাইডেন,
আজ কোয়াড শীর্ষ বৈঠকে আমার মিত্রজনদের সঙ্গে মিলিত হতে পেরে আমি আনন্দিত। ভারত – প্রশান্ত মহাসাগর অঞ্চলে শান্তি, স্থিতিশীলতা এবং সমৃদ্ধি নিশ্চিত করে তোলার লক্ষ্যে কোয়াড গোষ্ঠী ইতিমধ্যে একটি গুরুত্বপূর্ণ মঞ্চ হয়ে উঠেছে। বিশ্ব বাণিজ্য, উদ্ভাবন প্রচেষ্টা এবং অগ্রগতির ক্ষেত্রে ভারত – প্রশান্ত মহাসাগর অঞ্চল যে একটি চালিকাশক্তি হয়ে উঠেছে, সে বিষয়ে সন্দেহের কোনও অবকাশ নেই। ভারত - প্রশান্ত মহাসাগর অঞ্চলের নিরাপত্তা এবং সাফল্য শুধু যে এই অঞ্চলটির জন্যই গুরুত্বপূর্ণ তা নয়। একই সঙ্গে, সমগ্র বিশ্বের ক্ষেত্রেও তা বিশেষ গুরুত্বপূর্ণ। মিলিত গণতান্ত্রিক মূল্যবোধের উপর ভিত্তি করে গঠনমূলক কার্যসূচির মাধ্যমে আমরা ক্রমশ অগ্রগতির পথে পা বাড়িয়েছি।
এক মুক্ত, অবাধ এবং অন্তর্ভুক্তিমূলক ভারত – প্রশান্ত মহাসাগরীয় অঞ্চল গড়ে তোলার যে দৃষ্টিভঙ্গী আমরা গ্রহণ করেছি, তাতে আমাদের মিলিত প্রচেষ্টার মাধ্যমে আমরা এক ব্যবহারিক মাত্রা যোগ করেছি। জলবায়ু মোকাবিলা, বিপর্যয়ের ক্ষেত্রে ব্যবস্থাপনা, প্রযুক্তিগত কৌশলসূত্র, নির্ভরযোগ্য যোগান- শৃঙ্খল, স্বাস্থ্য সুরক্ষা, নৌ-নিরাপত্তা এবং সন্ত্রাস মোকাবিলার মতো ক্ষেত্রগুলিতে আমাদের ইতিবাচক সহযোগিতা উত্তরোত্তর বৃদ্ধি পেয়ে চলেছে। কয়েকটি রাষ্ট্র ও গোষ্ঠী, ভারত – প্রশান্ত মহাসাগরীয় অঞ্চল সম্পর্কে তাদের কৌশল ও দৃষ্টিভঙ্গীর কথা ঘোষণা করেছে। আজ আমাদের এই বৈঠকে সমগ্র অঞ্চলের অন্তর্ভুক্তিমূলক এবং জন-কেন্দ্রিক উন্নয়ন সংক্রান্ত বিভিন্ন বিষয়ের উপর আলোচনার এক সুযোগ রয়েছে।
আমি বিশ্বাস করি যে, কোয়াড বিশ্ব কল্যাণ, মানবকল্যাণ তথা শান্তি ও সমৃদ্ধির লক্ষ্যে নিরন্তরভাবে কাজ করে যাবে। এই শীর্ষ সম্মেলনে তাঁর সফল নেতৃত্বদানের জন্য আমি প্রধানমন্ত্রী অ্যালবানিজের বিশেষ প্রশংসা করি এবং তাঁকে অভিনন্দন জানাই। আগামী ২০২৪ সালে আমরা সানন্দেই ভারতে কোয়াড নেতৃবৃন্দের শীর্ষ সম্মেলনের আয়োজন করবো।
ধন্যবাদ।
(AC/SKD/SB
প্রধানমন্ত্রীরদপ্তর
পরিবেশ ও প্রকৃতির সংরক্ষণে স্বরাষ্ট্র মন্ত্রক বৃক্ষ রোপণ কর্মসূচির যে উদ্যোগ নিয়েছে তা সকলের কাছে অনুপ্রেরণাদায়ক : প্রধানমন্ত্রী
নতুন দিল্লি, ১৯ আগস্ট , ২০২৩
কেন্দ্রীয় স্বরাষ্ট্র মন্ত্রী শ্রী অমিত শাহ একটি এক্স পোস্টে জানিয়েছেন, স্বরাষ্ট্র মন্ত্রকের 'নিখিল ভারত বৃক্ষ রোপণ কর্মসূচি'-র আওতায় চার কোটি গাছের চারা রোপণ করা হয়েছে। তিনি পরিবেশ সংরক্ষণের এই কর্মসূচিতে গুরুত্বপূর্ণ অবদান রাখার জন্য কেন্দ্রীয় সশস্ত্র পুলিশ বাহিনীগুলিকে অভিনন্দন জানিয়েছেন। শ্রী শাহ-র এক্স পোস্টের প্রত্যুত্তরে প্রধানমন্ত্রী শ্রী নরেন্দ্র মোদী বলেছেন;
("সুন্দর এক উদ্যোগ! পরিবেশ ও প্রকৃতির সংরক্ষণে স্বরাষ্ট্র মন্ত্রক বৃক্ষ রোপণ কর্মসূচির যে উদ্যোগ নিয়েছে তা সকলের কাছে অনুপ্রেরণাদায়ক।"
AC/CB/AS
ক্রেতা, খাদ্যএবংগণবন্টনমন্ত্রক
২০২০-২১ খরিফ বিপণন মরশুমে ন্যূনতম সহায়ক মূল্য কর্মসূচি
নয়াদিল্লি, ২৪ অক্টোবর, ২০২০
২০২০-২১ চলতি খরিফ বিপণন মরশুমে কেন্দ্রীয় সরকার কৃষকদের কাছ থেকে বর্তমান ন্যূনতম সহায়ক মূল্য কর্মসূচি অনুযায়ী খরিফ শস্য সংগ্রহ পূর্ববর্তী বছরগুলির মতো এবারও অব্যাহত রেখেছে।
২০২০-২১ খরিফ বিপণন মরশুমে ধান উৎপাদনকারী রাজ্যগুলি থেকে গতকাল পর্যন্ত ১৩৫.৭২ লক্ষ মেট্রিক টন ধান সংগ্রহ করা হয়েছে যা গত বছরের তুলনায় ২৩.৯১ শতাংশ বেশি। মোট সংগৃহীত ধানের মধ্যে কেবল পাঞ্জাব থেকেই সংগ্রহ করা হয়েছে ৮৮.৪৪ লক্ষ মেট্রিক টন, যা মোট সংগ্রহের প্রায় ৬৫.১৬ শতাংশ। ইতিমধ্যেই চলতি খরিফ বিপণন মরশুমে ফসল সংগ্রহ অভিযান থেকে প্রায় ১১ লক্ষ ৫৭ হাজার কৃষক লাভবান হয়েছেন। ধান সংগ্রহবাবদ ২৫,৬২৫ কোটি ২৯ লক্ষ টাকা ন্যূনতম সহায়ক মূল্য হিসেবে কৃষকদের দেওয়া হয়েছে। এছাড়াও, একাধিক রাজ্যের প্রস্তাবের ভিত্তিতে চলতি খরিফ বিপণন মরশুমে ৪৫.১০ লক্ষ মেট্রিক টন ডালশস্য ও তৈলবীজ সংগ্রহে অনুমতি দেওয়া হয়েছে। ন্যূনতম সহায়ক কর্মসূচির আওতায় এই ডালশস্য ও তৈলবীজ তামিলনাড়ু, কর্ণাটক, মহারাষ্ট্র, তেলেঙ্গানা, গুজরাট, হরিয়ানা প্রভৃতি রাজ্য থেকে সংগ্রহ করা হবে। এছাড়াও, অন্ধ্রপ্রদেশ, কর্ণাটক, তামিলনাড়ু ও কেরল থেকে ১.২৩ লক্ষ মেট্রিক টন কোপরা বা নারকেল ছিবড়ে সংগ্রহের অনুমতি দেওয়া হয়েছে।
কেন্দ্রীয় সরকার নোডাল এজেন্সিগুলির মাধ্যমে গত ২৩ অক্টোবর পর্যন্ত ন্যূনতম সহায়ক মূল্য ৬ কোটি ৪৩ লক্ষ টাকার বিনিময়ে ৮৯৪.৫৪ মেট্রিক টন মুগ ডাল ও উরাদ সংগ্রহ করেছে। এর ফলে, তামিলনাড়ু, মহারাষ্ট্র ও হরিয়ানার ৮৭১ জন কৃষক লাভবান হয়েছেন। খরিফ ডালশস্য ও তৈলবীজ সংগ্রহের জন্য সংশ্লিষ্ট রাজ্য ও কেন্দ্রশাসিত অঞ্চলগুলি প্রয়োজনীয় বন্দোবস্ত করছে।
ন্যূনতম সহায়ক মূল্য কর্মসূচির আওতায় তুলো সংগ্রহ অভিযান পাঞ্জাব, হরিয়ানা, রাজস্থান ও মধ্যপ্রদেশে সুষ্ঠুভাবে এগিয়ে চলেছে। এই রাজ্যগুলি থেকে ২৩ অক্টোবর পর্যন্ত ৯৫,৭৮৬.০৮ লক্ষ টাকার বিনিময়ে ৩ লক্ষ ৩৯ হাজার ১৪৩টি বেল সংগ্রহ করা হয়েছে। এই পরিমাণ তুলো সংগ্রহের মাধ্যমে ৬৬ হাজারের বেশি কৃষক লাভবান হয়েছেন।
CG/BD/DM
(Visitor Counter : 104
প্রধানমন্ত্রীরদপ্তর
এটোয়ার পথ দুর্ঘটনায় প্রাণহানির ঘটনায় প্রধানমন্ত্রীর শোক জ্ঞাপন
নতুন দিল্লী,১০ই এপ্রিল,২০২১
প্রধানমন্ত্রী শ্রী নরেন্দ্র মোদী উত্তর প্রদেশের এটোয়ায় পথ দুর্ঘটনায় প্রাণহানির ঘটনায় গভীর শোকপ্রকাশ করেছেন। মৃত ব্যক্তিদের নিকটাত্মীয় ও স্বজনদের প্রতি তিনি সমবেদনা জানিয়েছেন এবং আহতদের দ্রুত আরোগ্য কামনা করেছেন।
(CG/PPM
স্বরাষ্ট্র মন্ত্রক
কেন্দ্রীয় তথ্য কমিশনের চর্তুদশ বার্ষিক সম্মেলনের উদ্বোধনী অধিবেশনে প্রধান অতিথি কেন্দ্রীয় স্বরাষ্ট্র মন্ত্রী
নয়াদিল্লি, ১১ অক্টোবর, ২০১৯
নতুন দিল্লীতে আগামীকাল, ১২ই অক্টোবর কেন্দ্রীয় তথ্য কমিশনের চর্তুদশ বার্ষিক সম্মেলনের উদ্বোধনী অধিবেশনে কেন্দ্রীয় স্বরাষ্ট্র মন্ত্রী শ্রী অমিত শাহ প্রধান অতিথি হিসেবে উপস্হিত থাকবেন। উত্তর পূর্বাঞ্চলের স্বাধীন দায়িত্বপ্রাপ্ত এবং প্রধানমন্ত্রীর দপ্তর, কর্মী, জন অভিযোগ, পেনশন, আণবিক শক্তি ও মহাকাশ দপ্তরের প্রতিমন্ত্রী ডঃ জীতেন্দ্র সিং সম্মানিত অতিথি হিসেবে এই অনুষ্ঠানে উপস্হিত থাকবেন।
সিআইসির তাদের বার্ষিক সম্মেলনের তিনটি অধিবেশনে যে বিষয়গুলি নিয়ে আলোচনা হবে সেগুলি হল-
· গান্ধীবাদী দর্শন এবং তথ্য জানার অধিকার
· ফলপ্রসূ প্রশাসনের গুরুত্বপর্ণ অঙ্গ হিসেবে তথ্য জানার অধিকার
· তথ্য জানার অধিকার আইনের ভবিষ্যৎ চ্যালেঞ্জ
গান্ধীবাদী দর্শন এবং তথ্য জানার অধিকারের ওপর শ্রী পবন কুমার ভার্মা, অধ্যাপক এন রাধাকৃষ্ণণ, অধ্যাপক অনুরাগ গঞ্জল বক্তব্য রাখবেন।
ফলপ্রসূ প্রশাসনের গুরুত্বপর্ণ অঙ্গ হিসেবে তথ্য জানার অধিকারের বিষয় নিয়ে শ্রী ওয়াজাহাত হাবিবুল্লা, শ্রী এ এন তিওয়ারি, শ্রী শ্যামলাল যাদব তাঁদের মতামত জানাবেন। শ্রী বিমল জুলকা, অধ্যাপক পার্থ প্রতীম চক্রবর্তী, শ্রীমতি অঞ্জলি ভরদ্বাজ তথ্য জানার অধিকার আইনের ভবিষ্যৎ চ্যালেঞ্জের বিষয়ে বক্তব্য রাখবেন।
এই বার্ষিক সম্মেলনে সমস্ত কর্মরত এবং অবসরপ্রাপ্ত মুখ্য তথ্য কমিশনার, কেন্দ্রীয় তথ্য কমিশনের তথ্য কমিশনার, রাজ্যস্তরের তথ্য কমিশনের মুখ্য তথ্য কমিশনার এবং তথ্য কমিশনার, ফার্স্ট অ্যাপেলেট অথরিটিজ এবং কেন্দ্রীয় জনসংযোগ আধিকারিকদের আমন্ত্রণ জানানো হয়েছে। সম্মেলনে তৃণমূল স্তরে কাজ করে এরকম কিছু অসরকারি সংগঠনের প্রতিনিধিদেরও আমন্ত্রণ জানানো হয়েছে।
CG/CB/NS
(Visitor Counter : 55
প্রধানমন্ত্রীরদপ্তর
রাজ্যসভার ডেপুটি চেয়ারম্যান হিসাবে শ্রী হরিবংশ নির্বাচিত হওয়ায় প্রধানমন্ত্রীর বক্তব্য
নয়াদিল্লি, ০৯ আগস্ট, ২০১৮
রাজ্যসভার ডেপুটি চেয়ারম্যান হিসাবে নির্বাচিত হওয়ায় শ্রী হরিবংশ-কে প্রধানমন্ত্রী শ্রী নরেন্দ্র মোদী অভিনন্দন জানিয়েছেন।
সংসদের উচ্চ কক্ষে ডেপুটি চেয়ারম্যান পদে নির্বাচনের অব্যবহিত পরেই বক্তব্য রাখতে গিয়ে প্রধানমন্ত্রী বলেন, অসুস্থতা কাটিয়ে সুস্থ হয়ে ওঠার পর সংসদের এই কক্ষের নেতা শ্রী অরুণ জেটলি পুনরায় কক্ষে ফিরে আসায় তিনি অত্যন্ত খুশি।
আজ বৃহস্পতিবার  আমরা ভারতছাড়ো আন্দোলনের বার্ষিকী উদযাপন করছি বলেও প্রধানমন্ত্রী স্মরণ করিয়ে দেন। তিনি বলেন, হরিবংশজি যেখান থেকে এসেছেন, সেই বালিয়ার সঙ্গে ১৮৫৭ সালে স্বাধীনতা সংগ্রাম থেকে শুরু করে সমগ্র স্বাধীনতার আন্দোলনেরই যোগসূত্র রয়েছে। শ্রী হরিবংশ লোকনায়ক জয়প্রকাশ নারায়ণের আদর্শে অনুপ্রাণিত হয়েছেন বলেও প্রধানমন্ত্রী উল্লেখ করেন।
প্রাক্তন প্রধানমন্ত্রী চন্দ্রশেখরজী-র সঙ্গেও হরিবংশজীর-র কাজ করার কথা স্মরণ করেন।
প্রধানমন্ত্রী আরও বলেন, চন্দ্রশেখরজী-র সঙ্গে ঘনিষ্ঠতা থাকার সুবাদে হরিবংশজী আগাম জানতে পেরেছিলেন যে, তিনি পদত্যাগ করবেন কিন্তু হরিবংশজী-র নিজস্ব সংবাদপত্র থাকা সত্ত্বেও তিনি সে খবর জানাননি। নৈতিকতা জনসেবার প্রতি তাঁর অঙ্গীকারের দিকটিই এই ঘটনা থেকে প্রতিফলিত হয় বলে প্রধানমন্ত্রী অভিমত প্রকাশ করেন।
প্রধানমন্ত্রী বলেন, হরিবংশজী একজন মনযোগী পাঠক এবং বিশিষ্ট লেখক। তিনি বহু বছর সমাজের সেবা করেছেন।
রাজ্যসভার ডেপুটি চেয়ারম্যান পদে নির্বাচনের ক্ষেত্রে গুরুত্বপূর্ণ ভূমিকা পালনের শ্রী বি কে হরিপ্রসাদকেও প্রধানমন্ত্রী অভিনন্দন জানান। নির্বাচন সুষ্ঠুভাবে সম্পন্ন হওয়ার জন্য প্রধানমন্ত্রী রাজ্যসভার চেয়ারম্যান-সহ সদস্যদের ধন্যবাদ জানান।
SSS/BD/SB……
(Visitor Counter : 75
ভারী শিল্প মন্ত্রক
‘ফেম' কর্মসূচির আওতায় ৬৭০টি নতুন ইলেক্ট্রিক বাস এবং ২৪১টি চার্জিং স্টেশন স্থাপনের অনুমতি দেওয়া হয়েছে
নয়াদিল্লি, ২৫ সেপ্টেম্বর, ২০২০
ইলেক্ট্রিক যানবাহনের ব্যবহার বাড়াতে কেন্দ্রীয় সরকার মহারাষ্ট্র, গোয়া, গুজরাট এবং চণ্ডীগড়ের জন্য ৬৭০টি ইলেক্ট্রিক বাস তথা 'ফেম ইন্ডিয়া' কর্মসূচির দ্বিতীয় পর্যায়ে মধ্যপ্রদেশ, তামিলনাড়ু, কেরল, গুজরাট ও পোর্ট ব্লেয়ারে ২৪১টি চার্জিং স্টেশন স্থাপনের অনুমতি দিয়েছে।
একগুচ্ছ ট্যুইটে সরকারের এই সিদ্ধান্তের কথা ঘোষণা করে কেন্দ্রীয় ভারী শিল্প মন্ত্রী শ্রী প্রকাশ জাভড়েকর বলেন, এই সিদ্ধান্ত থেকে এটা প্রতিফলিত হয় যে সরকার জীবাশ্ম জ্বালানির ওপর নির্ভরশীলতা কমাতে এবং যানবাহনের কার্বন নিঃসরণের পরিমাণ হ্রাস করতে অঙ্গীকারবদ্ধ। তিনি আরও বলেন, প্রধানমন্ত্রী পরিবেশ-বান্ধব গণ-পরিবহণ ব্যবস্থার যে পরিকল্পনা করেছেন, তার সঙ্গে সঙ্গতি রেখেই এই সিদ্ধান্ত নেওয়া হয়েছে।
দেশে ইলেক্ট্রিক / হাইব্রিড যানবাহনের ব্যবহার ও পরিষেবা বাড়াতে ২০১৫-র এপ্রিল থেকে ভারী শিল্প দপ্তর বৈদ্যুতিন যানবাহনের উৎপাদন ও সেগুলির ব্যবহার বাড়ানোর ওপর গুরুত্ব দিয়ে আসছে। এই প্রেক্ষিতে 'ফেম' কর্মসূচির প্রথম পর্যায়ে ২০১৯-এর ৩১ মার্চ পর্যন্ত ২ লক্ষ ৮০ হাজারের বেশি ইলেক্ট্রিক ও হাইব্রিড যানবাহনের ব্যবহার বাড়াতে উৎসাহ দেওয়ার জন্য প্রায় ৩৫৯ কোটি টাকা উৎসাহভাতা দেওয়া হয়েছে। ভারী শিল্প দপ্তর দেশের বিভিন্ন শহরে ৪২৫টি ইলেক্ট্রিক ও হাইব্রিড বাস পরিষেবার জন্য অনুমোদন করেছে এবং এই খাতে ২৮০ কোটি টাকা খরচ করা হয়েছে। এছাড়াও, ভারী শিল্প দপ্তর 'ফেম ইন্ডিয়া' কর্মসূচির প্রথম পর্যায়ের আওতায় ব্যাঙ্গালোর, চণ্ডীগড়, জয়পুর এবং দিল্লির জাতীয় রাজধানী অঞ্চলে প্রায় ৪৩ কোটি টাকার বিনিময়ে ৫২০টি চার্জিং স্টেশন গড়ে তোলার অনুমতি দিয়েছে।
বর্তমানে গত বছরের ১ এপ্রিল থেকে তিন বছরের মেয়াদে 'ফেম ইন্ডিয়া' কর্মসূচির দ্বিতীয় পর্যায় রূপায়িত হচ্ছে। এই পর্যায়ের বিভিন্ন কর্মসূচি রূপায়ণে ১০ হাজার কোটি টাকার বাজেট সহায়তা মঞ্জুর করা হয়েছে।
‘ফেম ইন্ডিয়া' কর্মসূচির দ্বিতীয় পর্যায়ে সরকারি ও অংশীদারিত্বের ভিত্তিতে ইলেক্ট্রিক যানবাহনের ব্যবহার ও পরিষেবা বাড়ানোর ওপর গুরুত্ব দেওয়া হচ্ছে। এমনকি, প্রায় ৭ হাজারটি ইলেক্ট্রিক বাস, ৫ লক্ষ ই-তিনচাকার যান, ৫৫ হাজার ই-চারচাকার যাত্রীবাহী যান এবং ১০ লক্ষ ই-দু'চাকার যানের ক্ষেত্রে উৎসাহ দেওয়ার সিদ্ধান্ত নেওয়া হয়েছে। কেবল ইলেক্ট্রিক বা হাইব্রিড যানবাহনের ব্যবহার ও পরিষেবা বৃদ্ধিই নয়, সেইসঙ্গে এ ধরনের যানবাহনগুলির ব্যাটারি চার্জ দেওয়ার জন্যও প্রয়োজনীয় পরিকাঠামো গড়ে তোলার কাজ চলছে।
CG/BD/DM
(Visitor Counter : 170
গ্রামোন্নয়নমন্ত্রক
গ্রামোন্নয়ন ক্ষেত্রে কোভিড-১৯ এর প্রভাব
নয়াদিল্লি, ৩০ নভেম্বর, ২০২১
করোনা ভাইরাস মহামারীর সময় গ্রামাঞ্চলে কর্মসংস্থান ও জীবন-জীবিকার সুযোগ বাড়াতে গ্রামোন্নয়ন মন্ত্রক একাধিক পদক্ষেপ গ্রহণ করে। তবে, গ্রামোন্নয়ন ক্ষেত্রে কোভিড-১৯ এর প্রভাব সম্পর্কে মন্ত্রক কোনও সমীক্ষা চালায়নি। উল্লেখ করা যেতে পারে, কেন্দ্রীয় অর্থ মন্ত্রক গত বছর ২৬ মার্চ করোনা ভাইরাসের বিরুদ্ধে লড়াইয়ে দরিদ্র মানুষকে মদত যোগাতে প্রধানমন্ত্রী গরিব কল্যাণ যোজনার আওতায় ত্রাণ প্যাকেজের কথা ঘোষণা করে।
জন ধন অ্যাকাউন্টধারী মহিলাদের এপ্রিল-জুন মাস পর্যন্ত তিন মাসে মাসিক ৫০০ টাকা করে এককালীন অনুদান দেওয়া হয়েছে। এছাড়াও, গ্রামোন্নয়ন মন্ত্রক জন ধন অ্যাকাউন্টধারী মহিলাদের আলোচ্য ঐ তিন মাসে আরও ৫০০ টাকা করে মাসিক ত্রাণ সহায়তা দিয়েছে। এই কর্মসূচি রূপায়ণে ২০ কোটি ৬৪ লক্ষ মহিলা জন ধন অ্যাকাউন্টধারী সুফলভোগী লাভবান হয়েছেন এবং তাঁদের ব্যাঙ্ক অ্যাকাউন্টে ৩০ হাজার ৯৪৪ কোটি টাকারও বেশি জমা করা হয়েছে।
জাতীয় সামাজিক সহায়তা কর্মসূচির আওতায় বয়স্ক, বিধবা ও দিব্যাঙ্গজনদের দুই কিস্তিতে ৫০০ টাকা করে এককালীন হাজার টাকা অনুদান দেওয়া হয়েছে। এর ফলে, ২ কোটি ৮২ লক্ষেরও বেশি সুফলভোগী লাভবান হয়েছেন। এই খাতে গত এপ্রিল ও মে মাসে ২ হাজার ৮১৪ কোটি টাকারও বেশি অনুদান দেওয়া হয়েছে। অন্যদিকে, মহাত্মা গান্ধী জাতীয় গ্রামীণ কর্মসংস্থান সুনিশ্চিতকরণ আইন অনুযায়ী, মজুরি হার গত বছরের পয়লা এপ্রিল থেকে সংশোধন করে ২০ টাকা বাড়ানো হয়েছে।
কেন্দ্রীয় সরকার গত বছরের জুন মাসে গ্রামে ফিরে আসা প্রবাসী শ্রমিকদের কর্মসংস্থান ও জীবন-জীবিকার লক্ষ্যে ১২৫ দিনের কাজের সুযোগ দিতে গরিব কল্যাণ রোজগার যোজনা শুরু করে। এই কর্মসূচির উদ্দেশ্যই ছিল, কোভিড-১৯ মহামারীর দরুণ ক্ষতিগ্রস্ত প্রবাসী শ্রমিক যাঁরা নিজ গ্রামে ফিরে এসেছেন তাঁদের কর্মসংস্থানের সুযোগ করে দিয়ে গ্রামে স্থায়ী সম্পদ গড়ে তোলা। দেশের ৬টি রাজ্যে নির্দিষ্ট ১১৬টি জেলায় এই কর্মসূচি রূপায়িত হয়। প্রবাসী শ্রমিকরা ১২টি কেন্দ্রীয় মন্ত্রক ও দপ্তরের অধীন বিভিন্ন কর্মসূচির আওতায় কাজের সুযোগ পান। এই কর্মসূচিতে মোট ৫৫ কোটি ৭৮ লক্ষ কর্মদিবস তৈরি হয়েছে এবং খরচ হয়েছে ৩ লক্ষ ৯২ হাজার ৯২৩ কোটি টাকা। প্রধানমন্ত্রী আবাস যোজনা গ্রামীণ কর্মসূচিতে ৭ লক্ষ ৭০ হাজারেরও বেশি বাড়ি তৈরিতে অনুমতি দেওয়া হয়েছে এবং ৪ লক্ষ ৮১ হাজার ২১০টি বাড়ি তৈরির কাজ শেষ হয়েছে। এতে খরচ হয়েছে ৫ হাজার ৬১৮ কোটি টাকারও বেশি। অন্যদিকে, প্রধানমন্ত্রী গ্রাম সড়ক যোজনায় ধার্য ২ হাজার ৯০২ কোটি টাকার মধ্যে গত ৩০ নভেম্বর পর্যন্ত ১ হাজার ৫২৯ কোটি টাকা খরচ করা হয়েছে। করোনার সময় এই কর্মসূচির কাজ আরও ত্বরান্বিত করার জন্য রাজ্যগুলিকে নির্দেশ দেওয়া হয়, যাতে কর্মসংস্থানের পাশাপাশি, গ্রামীণ অর্থনীতির আরও বিকাশ ঘটে। উল্লেখ করা যেতে পারে, গত বছরের পয়লা এপ্রিল থেকে এ বছরের ২৫ নভেম্বর পর্যন্ত কর্মসূচির আওতায় ৪০ হাজার ৫৭২ কোটি টাকার বিনিময়ে ৬০ হাজার ৯৯২ কিলোমিটার গ্রামীণ সড়ক তৈরির পরিকল্পনা নেওয়া হয়। ইতিমধ্যেই এই কর্মসূচি খাতে ৫২ হাজার ৭৭ কিলোমিটার সড়ক নির্মাণে ৩৭ হাজার ৫২৬ কোটি টাকা খরচ হয়েছে। এর মধ্যে রাজ্য সরকারগুলির প্রদেয় অর্থও রয়েছে।
লোকসভায় আজ এক লিখিত জবাবে এই তথ্য দেন গ্রামোন্নয়ন প্রতিমন্ত্রী শ্রীমতী সাধবী রঞ্জন জ্যোতি।
CG/BD/SB
(Visitor Counter : 73
প্রধানমন্ত্রীরদপ্তর
প্রধানমন্ত্রী জাকার্তায় ভারতীয় জনগোষ্ঠীর উদ্দেশে ভাষণ দিয়েছেন
নয়াদিল্লি, ৩০ মে, ২০১৮
প্রধানমন্ত্রী শ্রী নরেন্দ্র মোদী আজ ইন্দোনেশিয়ার জাকার্তায় সেদেশে বসবাসকারী ভারতীয়দের উদ্দেশে ভাষণ দেন। তিনি ভারত ও ইন্দোনেশিয়ার মধ্যে বিশেষ সম্পর্কের কথা তুলে ধরেন এবং গত বছর নতুন দিল্লিতে সাধারনতন্ত্র দিবসের অনুষ্ঠানে ইন্দোনেশিয়া সহ ১০টি আশিয়ানভুক্ত রাষ্ট্রের নেতৃবৃন্দের উপস্হিতির কথা স্মরণ করেন। তিনি বলেন, ১৯৫০ সালে, ইন্দোনেশিয়ার রাষ্ট্রপতি যে নতুন দিল্লিতে সাধারণতন্ত্র দিবসের শোভাযাত্রায় প্রধান অতিথি ছিলেন, তা কোনও সমাপতনের ঘটনা ছিল না।
প্রধানমন্ত্রী বলেন, ইন্দোনেশিয়ায় ভারতীয় বংশোদ্ভুত মানুষেরা এদেশে গর্বিত নাগরিক। কিন্তু তাঁরা তাঁদের ভারতীয় পরিচয়ের শিকড়ের সঙ্গে যুক্ত থাকতে আগ্রহী।
প্রধানমন্ত্রী বলেন, গত চার বছরে ভারতে এক অভূতপূর্ব রূপান্তর দেখা গেছে। এই প্রসঙ্গে নরেন্দ্র মোদী প্রত্যক্ষ বৈদেশিক বিনিয়োগ, ভারতীয় অর্থনীতির বিকাশ সহজে ব্যবসার সুযোগ এবং ভারতীয় অর্থনীতির প্রতিযোগিতামূলক পরিস্হিতির কথা তুলে ধরেন।
তিনি বলেন, উভয় দেশই তাদের গণতান্ত্রিক ও বহুত্ববাদের ঐতিহ্য নিয়ে গর্বিত। তিনি বালি-যাত্রা’র এবং উদাহরণ দিয়ে বলেন, দু দেশের মধ্যে রান্নাবান্না ও খাদ্যাভ্যাস এবং ভাষার মধ্যে এক ধরনের মিল রয়েছে, যা দুই দেশের মধ্যে ঘনিষ্ঠ সাংস্কৃতিক ঐক্যের কথা তুলে ধরে। তিনি বলেন, আজ একটু আগে তিনি এবং প্রেসিডেন্ট উইডোডো যৌথভাবে একটি ঘড়ি উৎসবের উদ্বোধন করেছেন। এই উৎসবের অন্যতম প্রধান সুর ছিল রামায়ন ও মহাভারতের ঘটনাগুলি।
ভারতের উন্নয়নের প্রসঙ্গে তিনি বলেন, সরকার উন্নয়ন বান্ধব ও দুর্নীতিমুক্ত ব্যবস্হা সৃষ্টি করার উদ্যোগ নিয়েছে। প্রধানমন্ত্রী বলেন, ‘ব্যবসা করার সুবিধা’ থেকে ভারতে বর্তমানে ‘বসবাসের সুবিধা’র ওপর জোর দেওয়া হচ্ছে। আমাদের সমস্ত কর্মপ্রক্রিয়া স্বচ্ছ এবং সংবেদনশীল বলে তিনি মন্তব্য করেন। পরিকাঠামো উন্নয়নের বেশ কয়েকটি ক্ষেত্রে বেশকিছু নাটকীয় ঘটনার কথা তিনি তুলে ধরেন। ভারতের গতিশীল স্টার্ট-আপ ব্যবস্হা এবং আন্তর্জাতিক সৌর জোটের কথাও প্রধানমন্ত্রী বলেন।
শ্রী মোদী বলেন, দুর্গতদের সহায়তা করার ক্ষেত্রে ভারত এবং ইন্দোনেশিয়া উভয়য়েই এক সংবেদনশীল দৃষ্টিভঙ্গি নিয়ে চলেন। তিনি বলেন, ভারত কোনদিন কোন ব্যক্তির পাসপোর্টের রঙ দেখতে চায়না এবং যেসব ব্যক্তির সাহায্য প্রয়োজন তাদের সহায়তা করে থাকে। তিনি বলেন, ভারত এবং ইন্দোনেশিয়ার নামের উচ্চারনেই যে কেবলমাত্র ছন্দ রয়েছে তাই নয়, উভয় দেশ সংস্কৃতি, ঐতিহ্য এবং গণতান্ত্রিক মূল্যবোধের বিষয়েও এক অভিন্ন ছন্দের অংশিদার।
প্রধানমন্ত্রী ভারতীয় বংশোদ্ভুতদের ভারত সফরে আসার এবং নিজের চোখে পরিবর্তন প্রতক্ষ্য করার আমন্ত্রণ জানান।
CG/PB/NS/…
(Visitor Counter : 47
প্রধানমন্ত্রীরদপ্তর
প্রধান সমুদ্র বন্দরগুলি পণ্য পরিবহণে নতুন রেকর্ড গড়ায় প্রশংসা প্রধানমন্ত্রীর
নয়াদিল্লি, ৪ এপ্রিল, ২০২৩
বন্দর, জাহাজ এবং জলপথ মন্ত্রকের অধীন প্রধান বন্দরগুলি পণ্য পরিবহণে নতুন রেকর্ড গড়ায় প্রধানমন্ত্রী শ্রী নরেন্দ্র মোদী সন্তোষ প্রকাশ করেছেন। পণ্য পরিবহণ বার্ষিক ১০.৪ শতাংশ বৃদ্ধি পাওয়ায় ২০২২-২৩এ লক্ষ্য ছাপিয়ে গিয়ে নতুন রেকর্ড স্থাপন করেছে।
৭৯ কোটি ৫০ লক্ষ মেট্রিক টন পণ্য পরিবহণ করে দেশের প্রধান বন্দরগুলি এক ঐতিহাসিক সাফল্য অর্জন করেছে। বন্দর, জাহাজ এবং জলপথ মন্ত্রক উপরিউক্ত সাফল্য উদ্ধৃত করে ট্যুইটের উত্তরে প্রধানমন্ত্রী ট্যুইট করে বলেছেন;
“অসাধারণ।”
PG/AB/NS
(
প্রতিরক্ষামন্ত্রক
মালাবার মহড়া ২০১৯
নয়াদিল্লি, ২৫ সেপ্টেম্বর, ২০১৯
২৩-তম ত্রিদেশীয় মালাবার নৌ-মহড়া ২০১৯ শুরু হচ্ছে আগামী ২৬ সেপ্টেম্বর, বৃহস্পতিবার। জাপান উপকূলে আয়োজিত এই নৌ-মহড়ায় ভারত ছাড়াও আমেরিকা এবং জাপান এতে অংশ নেবে। দেশীয় প্রযুক্তিতে তৈরি বিভিন্ন ধরণের ক্ষেপনাস্ত্র ধ্বংসকারী দ্রুতগামী ভারতীয় রণতরী সোহাদ্রী এবং এ এস ডাব্লু কোরভিতি কিলতান এই নৌ-মহড়ায় অংশ নেবে। পূর্বাঞ্চলীয় ফ্ল্যাগ অফিসার কম্যান্ডিং-এর নৌসেনা আধিকারিক সুরজ বেরী ইতিমধ্যেই রণতরী দুটিকে নিয়ে জাপানের সাসিবো উপকূলে পৌঁছে গিয়েছেন। এছাড়াও রণতরী দুটির দূরবর্তী উপকূলীয় অঞ্চলের নজরদারি ‘পি8I’ শ্রেণীভুক্ত বিমানও এই নৌ-মহড়ায় অংশ নেবে। আমেরিকার নৌবাহিনীর লস অ্যাঞ্জেল্স শ্রেণীভুক্ত ডুবোজাহাজ ধ্বংসকারী ইউএসএস ম্যাকক্যাম্বেল এবং দূরবর্তী উপকূলীয় অঞ্চলে নজরদারি ‘পি8A’ শ্রেণীভুক্ত বিমানও এই মহড়ায় অংশ নেবে। জাপান মিলিটারি সেল্ফ ডিফেন্স ফোর্সের  জুমো শ্রেণীভুক্ত হেলিকপ্টার ধ্বংসকারী জেএস কাগা, ক্ষেপনাস্ত্র ধ্বংসকারী জেএস সামিদারি ও চৌকাই এবং দূরবর্তী উপকূলীয় অঞ্চলে নজরদারি ‘পি1’ শ্রেণীভুক্ত বিমানও এই মহড়ায় অংশ নেবে।
ভারত, জাপান এবং আমেরিকার মধ্যে নৌ-সহযোগিতাকে আরও বেশি শক্তিশালী করে তুলতে এবং নিজেদের ক্ষমতা বৃদ্ধির উদ্দেশ্যে মালাবার ২০১৯ নৌ-মহড়ার আয়োজন করা হয়েছে। এই নৌ-মহড়ায় জল, স্হল এবং আকাশপথে শত্রুপক্ষকে দমন, ডুবোজাহাজ ধ্বংস, উপকূলীয় বিধি মেনে কার্যপ্রণালী স্হির করা, নৌ তল্লাশী এবং বাজেয়াপ্ত ও প্রযুক্তিগত বিষয়গুলি তুলে ধরা হবে। এমনকি এই নৌ-মহড়ায় অংশগ্রহণকারী তিন দেশের নৌ-আধিকারিকরা নিজেদের মধ্যে বিভিন্ন বিষয়ে মতবিনিময় করবেন। এছাড়াও বিভিন্ন ক্রীড়া প্রতিযোগিতা এবং সাংস্কৃতিক অনুষ্ঠানের আয়োজন করা হয়েছে।
ভারতীয় বিমান এবং রণতরীর এই নৌ-মহড়ায় অংশগ্রহণের ফলে তিন দেশের মধ্যে উপকূলীয় বন্ধুত্বপূর্ণ সম্পর্ক আরও বেশি বৃদ্ধি পাবে এবং সংশ্লিষ্ট অঞ্চলের নিরাপত্তাও সুনিশ্চিত হবে। আগামী চৌঠা অক্টোবর পর্যন্ত চলবে নৌ-মহড়া।
CG/SS/NS
(Visitor Counter : 84
রেলমন্ত্রক
ট্রেনে যাতায়াতকারী যাত্রীসাধারণের সুরক্ষা বাড়াতে দক্ষিণ-পূর্ব রেলের বিশেষ উদ্যোগ
কলকাতা, ৩০ জুলাই, ২০২০
রেল যাত্রীদের জন্য নিরাপত্তা ব্যবস্থা বৃদ্ধির লক্ষ্যে দক্ষিণ-পূর্ব রেলওয়ে সর্বাত্মক প্রয়াস গ্রহণ করেছে। ট্রেন চালানো এবং সফররত যাত্রীদের নিরাপত্তার দিকটিকে রেল কর্তৃপক্ষ সবথেকে বেশী গুরুত্ব দিয়েছে।
নতুন রেল লাইন পাতা, অত্যাধুনিক প্রযুক্তির মাধ্যমে নিরাপত্তার বিভিন্ন কাজ পরিচালনা করা, লাইনের রক্ষণাবেক্ষণ, সিগন্যাল ব্যবস্থার উন্নতি, রেল কর্মীদের যথাযথ প্রশিক্ষণ এবং প্রচলিত রেল কোচগুলির বদলে আধুনিক ও নিরাপদ এলএইচবি কোচের ব্যবস্থা করার মতো বিভিন্ন উদ্যোগ দক্ষিণ-পূর্ব রেল কর্তৃপক্ষ ইতিমধ্যেই নিয়েছে। এই রেলের অন্তর্ভুক্ত সমস্ত প্রহরী-বিহীন লেভেল ক্রসিংগুলিকে বন্ধ করে দেওয়া হয়েছে। এছাড়াও, ৫০টি প্রহরী-যুক্ত লেভেল ক্রসিং-এর নিরাপত্তা বাড়ানো হয়েছে। আঠারোটি প্রহরী-যুক্ত লেভেল ক্রসিং-এ ট্রেন চালকদের সুবিধার্থে গেট স্টপ সিগন্যালের ব্যবস্থা করা হয়েছে। পণ্যবাহী ট্রেন চলাচলের সুবিধার জন্য ওভারহেড তারের খুঁটি ৬৪২টি জায়গায় পরিবর্তন করা হয়েছে। উনোচল্লিশটি ব্লকে অ্যাক্সেল কাউন্টার বসিয়ে সেগুলিকে স্বয়ংক্রিয় ব্যবস্থার নিয়ন্ত্রণে আনা হয়েছে। তেত্রিশটি শীতাতপ নিয়ন্ত্রিত এবং ৫০৬টি সাধারণ কামরায় ধোঁয়া শনাক্তকরণ ব্যবস্থা ও অগ্নি নির্বাপক যন্ত্র বসানো হয়েছে।
এর পাশাপাশি, বিভিন্ন সুরক্ষা সম্পর্কিত নকল মহড়া, নিরাপত্তা সংক্রান্ত সেমিনারের ব্যবস্থা করা হয়েছে কর্মীদের জন্য। এভাবেই, দক্ষিণ-পূর্ব রেল তার এলাকায় দুর্ঘটনা হ্রাস করে নিরাপত্তা ব্যবস্থাকে বৃদ্ধি করেছে।
SSS/CB/NS
(Visitor Counter : 11
প্রধানমন্ত্রীরদপ্তর
প্রধানমন্ত্রী শ্রী নরেন্দ্র মোদী এবং বিশ্ব স্বাস্থ্য সংস্থা হু-র মহানির্দেশক ডঃ টেড্রস আধানম ঘেব্রেসাসের সঙ্গে টেলিফোনে বার্তালাপ
নতুন দিল্লি, ১১ নভেম্বর, ২০২০
প্রধানমন্ত্রী শ্রী নরেন্দ্র মোদী আজ টেলিফোনে বিশ্ব স্বাস্থ্য সংস্থা হু-র মহানির্দেশক ডঃ টেড্রস আধানম ঘেব্রেসাসের সঙ্গে টেলিফোনে কথা বলেছেন।
কোভিড-১৯ মহামারী মোকাবিলায় হু যে গুরুত্বপূর্ণ ভূমিকা পালন করেছে তার জন্য কৃতজ্ঞতা প্রকাশ করেছেন প্রধানমন্ত্রী। অন্যান্য রোগের বিরুদ্ধে লড়াইয়ের প্রতি দৃষ্টিভঙ্গি না হারানো এবং উন্নয়নশীল দেশগুলির স্বাস্থ্য ব্যবস্থায় হু-র সহায়তা প্রদানে গুরুত্ব দেওয়ার জন্য উচ্ছ্বসিত প্রশংসাও করেন তিনি।
হু এবং ভারতীয় স্বাস্থ্য সংস্থার মধ্যে ঘনিষ্ট এবং নিয়মিত সহযোগিতার ওপর জোর দেন বিশ্ব স্বাস্থ্য সংস্থার মহানির্দেশক। আয়ুষ্মান ভারত প্রকল্প এবং যক্ষার বিরুদ্ধে ভারতের প্রচার অভিযানের মতো উদ্যোগের বিশেষ প্রশংসাও করেন তিনি। হু-র মহানির্দেশক বলেন, বিশ্ব স্বাস্থ্য সংক্রান্ত সমস্যা মোকাবিলায় ভারত গুরুত্বপূর্ণ ভূমিকা পালন করেছে।
প্রধানমন্ত্রী এবং হু-র মহানির্দেশক প্রথাগত ঔষধী ব্যবস্থাপনা বিশেষত বিশ্বব্যাপী সাধারণ মানুষের সুস্থতা এবং রোগ প্রতিরোধ ক্ষমতা বৃদ্ধির বিষয় নিয়ে গঠনমূলক আলোচনা চালান। সামগ্রিক নিয়মের মাধ্যমে অত্যাধুনিক চিকিৎসা ব্যবস্থায় সুসংহত প্রথাগত ঔষধী সমাধানের জন্য এবং সময় ভিত্তিক পরীক্ষিত ঔষধী পণ্য ও অনুশীলন বিষয়ে বৈজ্ঞানিক বৈধতার বিষয়ে উভয়ে সহমত পোষণ করেছেন।
এখনও পর্যন্ত প্রথাগত ওষুধের সম্ভাবনা প্রশংসা হারায়নি বলে জোর দেন হু-র মহানির্দেশক এবং তিনি বলেন, হু এই ক্ষেত্রে গবেষণা, প্রশিক্ষণ এবং সর্বোত্তম অনুশীলন ভাগ করে নেওয়ার জন্য সক্রিয়ভাবে কাজ করে চলেছে।
প্রধানমন্ত্রী হু-র এই প্রয়াসের প্রশংসা করেছেন এবং মহানির্দেশককে “কোভিড-১৯-এর জন্য আয়ুর্বেদ” এই বিষয় ভাবনার অধীনে ১৩ই নভেম্বর ভারতে আয়ুর্বেদ দিবস উদযাপনের পরিকল্পনা করা হয়েছে বলে জানিয়েছেন।
প্রধানমন্ত্রী এবং হু-র মহানির্দেশক কোভিড-১৯ মহামারী মোকাবিলার জন্য বিশ্বব্যাপী সহযোগিতা নিয়ে আলোচনা করেন। এই প্রসঙ্গে হু-র মহানির্দেশক মানবতার সুবিধার্থে টীকা ও ওষুধ প্রস্তুতকারী শীর্ষ স্থানীয় সংস্থা হিসেবে ভারতের সক্ষমতা প্রতিস্থাপনে প্রধানমন্ত্রীর সুস্পষ্ট প্রতিশ্রুতির তীব্র প্রশংসা করেন।
প্রধানমন্ত্রীরদপ্তর
আমেদাবাদে নির্মীয়মান ভবন দুর্ঘটনায় প্রাণহানির খবরে প্রধানমন্ত্রীর শোক প্রকাশ
নয়াদিল্লি, ১৪ সেপ্টেম্বর, ২০২২
প্রধানমন্ত্রী শ্রী নরেন্দ্র মোদী আমেদাবাদে নির্মীয়মান একটি ভবনে দুর্ঘটনায় প্রাণহানির খবরে শোক প্রকাশ করেছেন। শ্রী মোদী বলেছেন, স্থানীয় প্রশাসন ক্ষতিগ্রস্তদের সবধরনের সহযোগিতা করছে।
এক ট্যুইট বার্তায় প্রধানমন্ত্রীর দপ্তর থেকে জানানো হয়েছে, “আমেদাবাদে নির্মীয়মান ভবনের দুর্ঘটনা দুঃখজনক। এই দুর্ঘটনায় যাঁরা প্রাণ হারিয়েছেন, তাঁদের পরিবারের সদস্যদের সমবেদনা জানাই। আহতদের দ্রুত আরোগ্য কামনা করি। স্থানীয় প্রশাসন ক্ষতিগ্রস্তদের সবধরনের সহযোগিতা করছে”।
PG/CB/SB
(